新 (王莽)

新朝係中國史上一朝，喺西漢之後；凈係得王莽一個皇帝。

歷史

起源
西漢末年國力衰退，國家逐漸畀王氏外戚控制。王氏外戚入面出咗一個叫王莽嘅叻人，佢雖然好細個就冇咗老豆，但係佢靠住扮嘢嚟獲得其他叔伯嘅支持，因此由最初嘅黃門郎一下升咗做大司馬。之後王莽慢慢咁控制咗成個朝廷，並且透過扮好人嚟拉攏平民百姓同埋讀書人嘅支持。哀帝病死之後，王莽立咗得兩歲大嘅孺子嬰做皇帝，並自稱「假皇帝」(假即係代理嘅意思)。之後王莽廢咗孺子嬰，自立為皇帝，國號改做新，首都仲係喺長安，但就改名做常安。

託古改制
新朝建立之後，王莽開始恢復周朝嘅制度，並且奉行《周禮》。政治方面，王莽恢復周代嘅官制同官名，並且將天下分為九州萬國。另外，王莽將「匈奴單于」改為「降奴服于」，高旬麗改為下旬麗，呢啲舉動激嬲咗好多原本臣服漢朝嘅國家，佢哋好多都同新朝斷絕咗原本藩屬嘅關係，匈奴後尾甚至同新朝爆發戰爭。經濟方面，王莽將煮鹽、治鐵、釀酒、鑄錢、開採山澤資源同埋五均賒貸改做國營，叫做「六筦」。佢先後作出四次幣制改革，廢咗漢武帝時期就開始成為全國唯一合法貨幣嘅五銖錢，再先後改造咗28種貨幣。但呢啲貨幣並唔統一，仲換算困難，搞到當時嘅社會經濟亂曬大龍。除此之外，佢仲實行「王田制」，將全國土地收歸國有，然後由國家分田地畀大家，並且禁止買賣奴婢，搞到好多有錢嘅地主豪強破產。呢啲政策並冇解決到當時嘅社會問題，反而成為咗擾民嘅苛政。

滅亡
王莽改制失敗，加深人民苦難，加上全國各地連年發生旱災同蝗災，災民紛紛起來反抗，規模較大嘅有山東瑯琊人樊崇所領導嘅「赤眉軍」同埋荊州北部嘅「綠林軍」。西漢宗室劉縯、劉秀兄弟亦喺舂陵起兵，之後更加入綠林軍，加強咗綠林軍嘅力量。王莽派出四十二萬大軍攻打喺昆陽留守嘅劉秀，但係大敗而歸。公元23年，綠林軍攻佔長安，王莽被叛軍殺害，立國僅十五年嘅新朝喺一片混亂中滅亡。同年，更始帝劉玄正式喺長安即位，建立玄漢。

參攷

中國朝代